Sanoat tarmoqlari korxonalarining jismoniy ishdan chiqqan va ma’naviy eskirgan mashina-uskunalarini jadal yangilash, shuningdek, ishlab chiqarish xarajatlarini kamaytirishga oid qo‘shimcha chora-tadbirlar to‘g‘risida

Korxonalarda zamonaviy va jahon darajasida muvaffaqiyatli sinovdan o‘tgan texnologiyalarni ildam sur’atlar bilan o‘zlashtirish, mamlakatimiz korxonalari tomonidan ishlab chiqarilayotgan mahsulotlarning raqobatdoshligini yanada oshirish, shu asosda sanoat tarmoqlarining barqaror rivojlanishini va eksport salohiyatining o‘sishini ta’minlash, shuningdek, energiya samaradorligi va energiya tejamkorligi standartlarining iqtisodiyotga faol tatbiq etilishini ta’minlash maqsadida:
 1. Ma’lumot uchun qabul qilinsinki, sanoat tarmoqlari korxonalari texnologik jihozlari va texnologiyalarining texnik auditini o‘tkazish davomida asosiy ishlab chiqarish fondlarining zamon talablariga qay darajada mosligi borasidagi texnik holati 1-ilovaga* muvofiq o‘rganib chiqildi.
 2. Vazirliklar, idoralar va boshqa tashkilotlar tomonidan O‘zbekiston Respublikasi Iqtisodiyot vazirligi bilan birgalikda o‘tkazilgan texnik audit natijalarini o‘rganish asosida 2017 — 2020-yillar davrida sanoat tarmoqlari korxonalarining jismoniy ishdan chiqqan va ma’naviy eskirgan asbob-uskunalarini zamonaviy, jahon darajasida sinovdan o‘tganlari bilan almashtirgan holda ularni ekspluatatsiyadan olib tashlash va yangilash bo‘yicha ishlab chiqilgan maqsadli parametrlari 2- va 3-ilovalarga* muvofiq tasdiqlansin.
 4. O‘zbekiston Respublikasi Moliya vazirligi, Iqtisodiyot vazirligi, Markaziy banki 2017 — 2020-yillar davrida, mazkur qaror doirasida, respublikamizda ishlab chiqarilmaydigan zamonaviy uskunalar va butlovchi buyumlarni xarid qilish uchun balans hisob-kitoblarida valyuta mablag‘larini asoslangan hisob-kitoblar bo‘yicha hisobga olsin.
 6. Shunday tartib o‘rnatilsinki, unga muvofiq:
 texnik audit o‘tkazish natijalariga ko‘ra hisobdan chiqarilayotgan, jismoniy ishdan chiqqan va ma’naviy eskirgan texnologik uskuna va jihozlar faqat “O‘zmetkombinat” AJ va “O‘zbekiston lom, rangli metallar parchalari va chiqindilarini tayyorlash va qayta ishlash zavodi” AJ bo‘linmalariga qora va rangli metallar parchalari tarzida erkin shartnomaviy narxda majburiy tartibda sotilishi, tushgan mablag‘lar zamonaviy uskunalar xarid qilishga maqsadli yo‘naltirilishi lozim;
 hisobdan chiqarilayotgan texnologik uskuna va jihozlarning qora va rangli metallar parchalari tarzida sotilishidan tushgan daromadlar soliqqa tortilmaydi.
 7. O‘zbekiston Respublikasida ishlab chiqarilmaydigan, O‘zbekiston Respublikasi Vazirlar Mahkamasi tomonidan tasdiqlanadigan ro‘yxatlar bo‘yicha, ushbu qarorga muvofiq, jismoniy ishdan chiqqan va ma’naviy eskirgan uskunalar va jihozlarni ekspluatatsiyadan olib tashlash hamda yangilash doirasida olib kelinadigan texnologik uskunalar, materiallar va butlovchi buyumlar 2021-yilning 1-yanvariga qadar bojxona to‘lovlaridan ozod qilinsin (bojxona yig‘imlari bundan mustasno).
 8. Vazirliklar, idoralar va boshqa tashkilotlarga sanoat tarmoqlari korxonalari boshqaruv organlarining yig‘ilishida, o‘tkazilgan texnik audit natijalariga ko‘ra ularda aniqlangan jismoniy ishdan chiqqan va ma’naviy eskirgan texnologik uskuna va jihozlarini belgilangan tartibda qoldiq qiymati bo‘yicha hisobdan chiqarish to‘g‘risidagi masalani ko‘rib chiqish tavsiya qilinsin.
 9. O‘zbekiston Respublikasi Vazirlar Mahkamasi komplekslarining rahbarlari vazirliklar, idoralar va boshqa tashkilotlar bilan birgalikda:
 vazirliklar, idoralar va boshqa tashkilotlarning tarkibiga kiruvchi sanoat tarmoqlari korxonalarining jismoniy ishdan chiqqan va ma’naviy eskirgan mashina-uskunalarini ekspluatatsiyadan olib tashlash va yangilashning tegishli kalendar yili bo‘yicha har chorakdagi tarmoq jadvallari va manzilli ro‘yxatlari 10-yanvarga qadar tasdiqlanishini;
 2018 — 2020-yillar davrida sanoat tarmoqlari korxonalarining jismoniy ishdan chiqqan va ma’naviy eskirgan mashina-uskunalarini zamonaviy, jahon darajasida sinovdan o‘tganlari bilan almashtirgan holda ularni ekspluatatsiyadan olib tashlash va yangilashning tasdiqlangan maqsadli parametrlari bajarilishini monitoring qilsin va komplekslarning yig‘ilishlarida har chorakda ko‘rib chiqilishini ta’minlasin.
 10. O‘zbekiston Respublikasi Investitsiyalar bo‘yicha davlat qo‘mitasi va Moliya vazirligi har yili O‘zbekiston Respublikasining kelgusi yilgi rivojlanish davlat dasturlarini shakllantirishda ularga sanoat tarmoqlari korxonalarining jismoniy ishdan chiqqan va ma’naviy eskirgan asbob-uskunalarini zamonaviy, jahon darajasida sinovdan o‘tganlari bilan almashtirgan holda, ularni yangilash loyihalarini kiritishni nazarda tutsin.
 11. Sanoat tarmoqlari korxonalari tomonidan O‘zbekiston Respublikasi Iqtisodiyot vazirligi va Moliya vazirligi bilan birgalikda 2017 — 2021-yillarda sanoat tarmoqlari korxonalari bo‘yicha ishlab chiqarish xarajatlarini, birinchi navbatda, jismoniy ishdan chiqqan va ma’naviy eskirgan asbob-uskunalarni to‘liq modernizatsiyalash va yangilash, ishlab chiqarishda energiya resurslari iste’molini kamaytirish va energiya samaradorligini oshirish, texnologiya jarayonlarini va moddiy-xomashyo resurslari sarflanishi me’yorlarini ratsionallashtirish hisobiga kamaytirish, ekspluatatsiya va noishlab chiqarish sarf-xarajatlarini axborot-kommunikatsiya texnologiyalarini joriy etish yo‘li bilan qisqartirish bo‘yicha ishlab chiqilgan yig‘ma va maqsadli parametrlari 4- va 5-ilovalarga* muvofiq ma’qullansin.
 O‘zbekiston Respublikasi Vazirlar Mahkamasi komplekslarining rahbarlari vazirliklar, idoralar va boshqa tashkilotlar bilan birgalikda:
 vazirliklar, idoralar va boshqa tashkilotlar tarkibiga kiruvchi sanoat tarmoqlari korxonalarining ishlab chiqarish xarajatlarini ushbu qaror bilan ma’qullangan 2017 — 2021-yillarda tarmoq bo‘yicha tegishli kalendar yilida ishlab chiqarish xarajatlarini kamaytirishning maqsadli parametrlari asosida qisqartirish yuzasidan kompleks chora-tadbirlarning 10-yanvarga qadar tasdiqlanishini;
 sanoat tarmoqlari korxonalarida 2017 — 2021-yillarda ishlab chiqarish xarajatlarini kamaytirish yuzasidan qabul qilinayotgan chora-tadbirlarning monitoring qilinishi hamda komplekslarning yig‘ilishlarida har chorakda ko‘rib chiqilishini;
 o‘tkazilayotgan monitoring yakunlariga ko‘ra, ishlab chiqarish xarajatlarini kamaytirish bo‘yicha maqsadli parametrlarga erishish to‘liqligi va samaradorligidan kelib chiqqan holda sanoat tarmoqlari korxonalari rahbarlarini moddiy rag‘batlantirish yoki shaxsiy javobgarligini oshirish yuzasidan choralar qo‘llanilishini ta’minlasin.
 12. Belgilansinki, tasdiqlangan me’yoriy-texnik hujjatlar doirasida texnologiya jarayonlarini ratsionallashtirish hamda moddiy-xomashyo va energiya resurslarini sarflash me’yorlarini optimallashtirish, bir yilga hisoblaganda ekspluatatsiya va qo‘shimcha xarajatlarni kamaytirish, xodimlar sonini optimallashtirish chora-tadbirlarini amalga oshirish hisobiga ishlab chiqarish sarf-xarajatlarining qisqarishi natijasida mahalliylashtirish darajasining pasayishi 2017 — 2021-yillarda Vazirlar Mahkamasining 2010-yil 21-iyuldagi 154-sonli qarori bilan tasdiqlangan Sanoat kooperatsiyasi asosida tayyor mahsulotlar, butlovchi buyumlar va materiallar ishlab chiqarishni mahalliylashtirish dasturini shakllantirish tartibi to‘g‘risidagi nizom talablarini buzish hisoblanmaydi.
 13. O‘zbekiston Respublikasi Iqtisodiyot va sanoat vazirligi, Moliya vazirligi, “O‘zdavenergonazorat” DI, “O‘zdavneftgazinspeksiya” DI, Monopoliyaga qarshi kurashish qo‘mitasi mazkur qaror bilan tasdiqlangan maqsadli parametrlar bajarilishini o‘rganish bo‘yicha tizimli ishni tashkil qilsin hamda o‘tkazilayotgan ish yakunlari bo‘yicha har chorakda Vazirlar Mahkamasiga axborot taqdim etib tursin.
 14. O‘zbekiston Respublikasi Vazirlar Mahkamasi komplekslarining rahbarlariga jismoniy ishdan chiqqan va ma’naviy eskirgan uskunalarni ekspluatatsiyadan olib tashlash va yangilashning har chorakdagi tarmoq jadvallari va manzilli ro‘yxatini tasdiqlashda sanoat tarmoqlari korxonalarining asosli takliflari bo‘yicha ushbu qaror bilan tasdiqlangan maqsadli parametrlarga o‘zgartishlar kiritish huquqi berilsin.
 15. Mazkur qarorning ijrosini nazorat qilish O‘zbekiston Respublikasining Bosh vaziri A.N. Aripov zimmasiga yuklansin.